রানাঘাটের মেধাবী দামাল ছেলেটা যখন প্রথম কলকাতায় এসেছিল সেটা ছিল প্রথম নেওয়া ঝুঁকি। শহরের মানুষ এবং অগুনতি অমানুষের এই শহরে ও তখন সবে চিনতে শিখছিলেন মানুষ। ঝাঁ চকচকে কলকাতার ভিতর আরেকটা যে ঘিঞ্জি অস্পষ্ট কলকাতা আছে তার সঙ্গে খাপ খাইয়ে নেওয়াই ছিল ওর জন্যে প্রথম সাংস্কৃতিক বিপর্যয়। তারপর কনফিউশন অনেক। জেমস জয়েসের কাহিনির চরিত্রের মত অনেক মানুষের ভিড়ে নির্জন নিঃসঙ্গ হয়ে যাওয়ার যন্ত্রণাও পেয়েছেন অভিষেক। শহরের আলোর তলায় হ্যাঁ বন্ধু - না বন্ধু। প্রেম-অপ্রেম। শঠতা, প্রতারণা। পাশাপাশি আবেগে আকুল কলকাতাকে বুঝে নিতে বছর দুয়েক সময় লেগে গেছে।